**भारत सरकार**

मानव संसाधन विकास मंत्रालय

उच्‍चतर शिक्षा विभाग

**राज्‍य सभा**

अतारांकित प्रश्‍न संख्‍या: 3107

उत्‍तर देने की तारीख: 22.03.2018

**आईआईटी-जेईई (एडवांस्ड) परीक्षा केन्द्र**

**3107. श्री के॰ सी॰ राममूर्तिः**

क्या मानव संसाधन विकास मंत्री यह बताने की कृपा करेंगे किः

(क) उन पांच अन्तरराष्ट्रीय केन्द्रों के ब्यौरे क्या हैं जहां आईआईटी-जेईई (एडवांस्ड) परीक्षा का आयोजन किया गया था;

(ख) उक्त परीक्षा के लिए आवेदन देने वाले अभ्यर्थियों की देश-वार संख्या कितनी है;

(ग) विदेशी विद्यार्थियों हेतु आरक्षित सीटों का स्ट्रीम तथा संस्था-वार ब्यौरा क्या है;

(घ) क्या विदेशी विद्यार्थियों के लिए जेईई (मेन्स) परीक्षा में उपस्थित होने की आवश्यकता नहीं है; और

(ङ) यदि हां, तो इसके क्या कारण हैं?

**उत्तर**

**मानव संसाधन विकास मंत्रालय में राज्‍य मंत्री**

**(डॉ. सत्‍य पाल सिंह)**

(क) से (ड.): संयुक्‍त प्रवेश परीक्षा (एडवांस्‍ड) 2017 देश से बाहर 6 केन्‍द्रों नामत: अदिस अबाबा (इथियोपिया), काठमांडु (नेपाल), सिंगापुर, दुबई (संयुक्‍त अरब अमीरात), ढाका (बांग्‍लादेश) और कोलंबो (श्रीलंका) पर आयोजित की गई थी। इनमें से प्रत्‍येक केन्‍द्र ने क्रमश: 2,33,12,153,13 और 9 आवेदनों को प्राप्‍त किया। तथापि, किसी भी राष्‍ट्र के किसी भी आवेदक को भारत और विदेश में स्‍थित किसी भी केन्‍द्र पर परीक्षा देने के लिए अनुमति है। प्रत्‍येक पाठ्यक्रम में सीटों की कुल संख्‍या के 10 प्रतिशत की सीमा में अधिसंख्‍यक सीटें विदेशी आवेदकों के लिए उपलब्‍ध हैं। चूंकि विदेशी छात्रों को ऑफर की गई सीटें अधिसंख्‍यक हैं और इस प्रकार भारतीय आवेदकों के लिए सीटों की कुल संख्‍या कम नहीं होती है, इसलिए उन्‍हें जेईई (मेंस) में उपस्‍थित हुए बिना सीधे ही जेईई (एडवांस्‍ड) में उपस्‍थित होने की अनुमति है।

\*\*\*\*\*